22.9.2023
MT
Il-Ġurnal Uffiċjali tal-Unjoni Ewropea
L 234/51
(11)
Ir-regoli stabbiliti f’dan ir-Regolament jenħtieġ li japplikaw b’mod mhux diskriminatorju għall-bastimenti, irrispettivament mill-bandiera tagħhom.
Għal raġunijiet ta’ koerenza mar-regoli tal-Unjoni u dawk internazzjonali fil-qasam tat-trasport marittimu, u sabiex jiġi limitat il-piż amministrattiv, jenħtieġ li dan ir-Regolament japplika għal bastimenti b’tunellaġġ gross li jkun ogħla minn tunnellaġġ gross (GT) ta’ 5 000, iżda jenħtieġ li ma japplikax għal bastimenti tal-gwerra, awżiljarji navali, bastimenti li jaqbdu l-ħut jew li jipproċessaw il-ħut, bastimenti talinjam b’binja primittiva, bastimenti li ma jitħaddmux b’mezzi mekkaniċi, jew bastimenti tal-Istat li jintużaw għal skopijiet mhux kummerċjali.
Minkejja li l-bastimenti ta’ aktar minn 5 000 GT jirrappreżentaw biss madwar 55 % tal-bastimenti kollha li jidħlu fil-portijiet skont ir-Regolament (UE) 2015/757 tal-Parlament Ewropew u talKunsill (13), dawn huma responsabbli għall-madwar 90 % tal-emissjonijiet ta’ CO2 mis-settur tat-trasport marittimu.
Jenħtieġ li l-Kummissjoni tivvaluta s-sitwazzjoni mill-ġdid regolarment, bil-ħsieb li eventwalment testendi l-kamp ta’ applikazzjoni ta’ dan ir-Regolament għal bastimenti ta’ inqas minn 5 000 GT.
(12)
L-Istati Membri li ma għandhomx portijiet marittimi fit-territorju tagħhom, l-ebda verifikatur akkreditat, l-ebda bastiment li jtajjar il-bandiera tagħhom li taqa’ taħt il-kamp ta’ applikazzjoni ta’ dan ir-Regolament, u li mhumiex stat amministrattiv skont it-tifsira ta’ dan ir-Regolament ma għandhom bżonn jieħdu l-ebda azzjoni dwar ir-rekwiżiti rispettivi f’dan ir-Regolament sakemm dawk iċ-ċirkostanzi jkunu preżenti.
(13)
Minħabba ż-żieda fl-ispejjeż għal bastimenti li jikkonformaw mar-rekwiżiti ta’ dan ir-Regolament, in-nuqqas ta’ miżura globali jaggrava r-riskju ta’ ċirkomvenzjoni.
Waqfiet evażivi f’portijiet barra mill-Unjoni u r-rilokazzjoni ta’ attivitajiet ta’ trażbord lejn portijiet barra mill-Unjoni mhux biss ser inaqqsu l-benefiċċji ambjentali tal-internaliz­ zazzjoni tal-ispiża tal-emissjonijiet minn attivitajiet ta’ trasport marittimu iżda jistgħu jwasslu għal emissjonijiet addizzjonali minħabba d-distanza addizzjonali li jivvjaġġaw il-bastimenti biex jevadu l-applikazzjoni ta’ dan ir-Regolament.
Għalhekk huwa xieraq li ċerti waqfiet f’portijiet mhux tal-Unjoni jiġu esklużi mill-kunċett ta’ “port tal-waqfa”.
Jenħtieġ li din l-esklużjoni timmira portijiet fil-viċinanza tal-Unjoni fejn ir-riskju ta’ evażjoni huwa l-akbar.
Limitu ta’ 300 mil nawtiku minn port taħt il-ġuriżdizzjoni ta’ Stat Membru jikkostitwixxi rispons proporzjonat għal imġiba evażiva, u jibbilanċja l-piż addizzjonali u r-riskju ta’ evażjoni.
Barra minn hekk, l-esklużjoni mill-kunċett ta’ port tal-waqfa jenħtieġ li timmira biss waqfiet minn bastimenti tal-kontejners f’ċerti portijiet mhux tal-Unjoni, fejn it-trażbord ta’ kontejners jirrappreżenta l-biċċa l-kbira tat-traffiku tal-kontejners.
Għal tali vjeġġi, ir-riskju ta’ evażjoni, fin-nuqqas ta’ miżuri ta’ mitigazzjoni, jikkonsisti wkoll f’ċaqliq taċ-ċentru portwarju lejn portijiet barra mill-Unjoni li jaggrava l-effetti tal-evażjoni.
Biex jiġu żgurati l-proporzjonalità u t-trattament ugwali tal-miżura globali, jenħtieġ li jitqiesu l-miżuri f’pajjiżi terzi li huma ekwivalenti għal dan ir-Regolament.
(14)
Sabiex titqies is-sitwazzjoni speċifika tar-reġjuni insulari, kif issottolinjat mill-Artikolu 174 tat-Trattat dwar il-Funzjonament tal-Unjoni Ewropea (TFUE), u l-ħtieġa li tiġi ppreservata l-konnettività bejn il-gżejjer u r-reġjuni periferiċi tal-Unjoni mar-reġjuni ċentrali tal-Unjoni, jenħtieġ li jkunu permessi eżenzjonijiet temporanji għal vjaġġi mwettqa minn bastimenti tal-passiġġieri għajr bastimenti tal-kruċiera bejn port tal-waqfa taħt il-ġuriżdizzjoni ta’ Stat Membru u port tal-waqfa taħt il-ġuriżdizzjoni tal-istess Stat Membru li jinsab fuq gżira b’inqas minn 200 000 resident permanenti.
(15)
Filwaqt li jitqiesu l-karatteristiċi u r-restrizzjonijiet speċjali tar-reġjuni ultraperiferiċi tal-Unjoni, b’mod partikolari d-distanza u l-insularità tagħhom, jenħtieġ li tingħata kunsiderazzjoni speċjali lill-preservazzjoni tal-aċċessibbiltà u l-konnettività effiċjenti tagħhom permezz tat-trasport marittimu.
Għalhekk, għal bastimenti li jaqgħu taħt il-kamp ta’ applikazzjoni ta’ dan ir-Regolament jenħtieġ li tiġi inkluża fil-kamp ta’ applikazzjoni ta’ dan ir-Regolament biss nofs l-enerġija użata fuq vjaġġi li jitilqu minn jew jaslu f’port tal-waqfa li jinsab f’reġjun ultraperiferiku.
Għall-istess raġunijiet, jenħtieġ li jkunu permessi eżenzjonijiet temporanji għal vjaġġi bejn port tal-waqfa li jinsab f’reġjun ultraperiferiku u port tal-waqfa ieħor li jinsab f’reġjun ultraperiferiku, u fir-rigward tal-enerġija użata mill-bastimenti matul is-soġġorn tagħhom fil-portijiet tal-waqfa tar-reġjuni ultraperiferiċi korrispondenti.
(13) Ir-Regolament (UE) 2015/757 tal-Parlament Ewropew u tal-Kunsill tad-29 ta’ April 2015 dwar il-monitoraġġ, ir-rappurtar u l-verifika ta’ emissjonijiet ta’ gassijiet serra mit-trasport marittimu, u li jemenda d-Direttiva 2009/16/KE (ĠU L 123, 19.5.2015, p. 55).